ประกาศการประปานครหลวง เรื่อง หลักเกณฑ์การลดค่าใช้จ่ายในการติดตั้งประปาใหม่อัตราร้อยละ 10
ประกาศการประปานครหลวง
ประกาศการประปานครหลวง
เรื่อง
หลักเกณฑ์การลดค่าใช้จ่ายในการติดตั้งประปาใหม่อัตราร้อยละ ๑๐[๑]
 

ตามที่รัฐบาลโดย นางสาวยิ่งลักษณ์ ชินวัตร นายกรัฐมนตรี
ได้มีนโยบายให้ขยายการบริการน้ำสะอาดเพื่อการอุปโภคบริโภคให้ครอบคลุมประชาชนในทุกพื้นที่
และสร้างการเข้าถึงน้ำสะอาดอย่างเท่าเทียมกันทั่วประเทศ
เพื่อยกระดับคุณภาพชีวิตของประชาชน ตามที่ได้แถลงต่อรัฐสภา เมื่อวันที่ ๒๓ สิงหาคม
๒๕๕๔ นั้น

เพื่อเป็นการสนองนโยบายรัฐบาลดังกล่าว อาศัยอำนาจตามความในมาตรา ๓๒
แห่งพระราชบัญญัติการประปานครหลวง พ.ศ. ๒๕๑๐ ประกอบกับระเบียบการประปานครหลวง
ฉบับที่ ๕๐ ว่าด้วยการติดตั้งประปา พ.ศ. ๒๕๕๔ และคำสั่งการประปานครหลวงที่
๒๔๙/๒๕๕๔ สั่ง ณ วันที่ ๒๙ มิถุนายน พ.ศ. ๒๕๕๔ เรื่อง
หลักเกณฑ์วิธีปฏิบัติและอัตราค่าใช้จ่ายในการติดตั้งประปาการประปานครหลวงจึงลดค่าใช้จ่ายในการ
ติดตั้งประปาใหม่ให้กับประชาชนในเขตพื้นที่บริการตามหลักเกณฑ์ดังต่อไปนี้

ข้อ ๑ เป็นผู้ขอติดตั้งประปารายใหม่ประเภทที่พักอาศัย
โดยเป็นเจ้าของสถานที่ที่ขอติดตั้งประปาหรือเป็นผู้ครอบครองโดยชอบด้วยกฎหมาย
หรือเป็นผู้มีชื่ออยู่ในทะเบียนบ้าน

ข้อ ๒ เป็นการขอติดตั้งประปาใหม่โดยใช้มาตรวัดน้ำขนาดเส้นผ่านศูนย์กลาง
๑/๒ นิ้ว และระยะทางวางท่อเข้าสถานที่ติดตั้งมาตรวัดน้ำของผู้ขอติดตั้งประปาไม่เกิน
๒๐ เมตร นับจากท่อเมนของการประปานครหลวง

ข้อ ๓ ลดค่าใช้จ่ายในการติดตั้งประปาใหม่ในอัตราร้อยละ
๑๐ ของค่าใช้จ่ายทั้งหมดจากจำนวน ๕,๐๐๐ บาท เหลือเป็น ๔,๕๐๐ บาท โดยผู้ขอติดตั้งประปาจะต้องชำระภาษีมูลค่าเพิ่มอีกร้อยละ ๗ จำนวน
๓๑๕ บาท และวางเงินประกันการใช้น้ำจำนวน ๔๐๐ บาท

ข้อ ๔ ผู้ขอติดตั้งประปารายใหม่ซึ่งมีรายได้เฉลี่ยต่อครัวเรือนไม่เกินเดือนละ
๙,๐๐๐ บาท โดยมีหนังสือรับรองจากหน่วยงานราชการ สามารถขอผ่อนชำระค่าใช้จ่ายในการติดตั้งประปาใหม่ได้เดือนละ
๑ งวด ภายในกำหนดเวลาไม่เกิน ๑ ปี โดยผู้ขอติดตั้งประปาต้องผ่อนชำระงวดแรก
พร้อมวางเงินประกันการใช้น้ำจำนวน ๔๐๐ บาท
ในวันทำสัญญาผ่อนชำระค่าใช้จ่ายในการติดตั้งประปาใหม่
ทั้งนี้ ผู้ขอติดตั้งประปาต้องจัดหาผู้ค้ำประกันเป็นข้าราชการหรือพนักงานรัฐวิสาหกิจที่ดำรงตำแหน่งไม่ต่ำกว่าระดับ
๖ หรือเทียบเท่า หรือเป็นบุคคลที่น่าเชื่อถือ เช่น กำนัน ผู้ใหญ่บ้าน หรือประธานชุมชน
และหากผู้ขอติดตั้งประปาไม่ปฏิบัติตามข้อกำหนดในสัญญาผ่อนชำระค่าใช้จ่ายในการติดตั้งประปาใหม่
การประปานครหลวงขอสงวนสิทธิ์ในการระงับการจ่ายน้ำ
และเรียกให้ผู้ค้ำประกันชำระเงินค่าใช้จ่ายในการติดตั้งประปาใหม่ที่ค้างชำระอยู่ทั้งหมดแก่การประปานครหลวง

ข้อ ๕ เป็นผู้ยื่นคำขอติดตั้งประปาใหม่
ตั้งแต่วันที่ ๑ ตุลาคม พ.ศ. ๒๕๕๕ ถึงวันที่ ๓๐ กันยายน พ.ศ. ๒๕๕๖

จึงประกาศให้ทราบโดยทั่วกัน


ประกาศ
ณ วันที่ ๒๑ กันยายน พ.ศ. ๒๕๕๕
เจริญ ภัสระ
ผู้ว่าการการประปานครหลวง










ปริยานุช/ผู้จัดทำ
๒๗ พฤศจิกายน
๒๕๕๕

ณัฐพร/ผู้ตรวจ
๒๗ พฤศจิกายน
๒๕๕๕

















































[๑] ราชกิจจานุเบกษา
เล่ม ๑๒๙/ตอนพิเศษ ๑๗๗ ง/หน้า ๖๐/๒๓ พฤศจิกายน ๒๕๕๕